У Фёдара быў яшчэ адзін сын — Мікалай, ад якога нарадзіўся Даніла Багдановіч, які таксама жыў у Касарычах. Дагэтуль лічылася, што ў Касарычах нават далёкіх сваякоў паэта няма, толькі цёзкі па прозвішчы, а аказалася, што гэта не так. У лістападзе 2002 года супрацоўнікі літаратурнага музея Максіма Багдановіча нават наладзілі экспедыцыю ў Касарычы. Пазнаёміліся з Паўлам Кузьмічом Кормазам і яго жонкай Ірынай Аляксандраўнай, якія перадалі ў музей некаторыя асабістыя рэчы бабкі Хрысціны. На гене-алагічным дрэве Максіма Багдановіча выразна акрэслілася касарыцкая галінка роду Багдановічаў, з прозвішчам Кормаз. Пабылі госці і на могілках, дзе пахаваны Багдановічы, наведалі Каткаўскую школу, у якой сабраны добры матэрыял пра паэта. Н. В. Гарэлік, С. Г. Кіслова падарылі школе кнігі пра Максіма Багдановіча, расказалі пра музей паэта, а дзеці ў час сустрэчы чыталі вершы.